**กรอบวิจัยและนวัตกรรม ประจำปีงบประมาณ 2567**

----------------------------------------

**ยุทธศาสตร์ที่** 2 : การยกระดับสังคมและสิ่งแวดล้อม ให้มีการพัฒนาอย่างยั่งยืน สามารถแก้ไขปัญหาท้าทายและปรับตัว ได้ทันต่อพลวัตการเปลี่ยนแปลงของโลก โดยใช้วิทยาศาสตร์การวิจัยและนวัตกรรม

**แผนงาน :** (P17) พัฒนาและประยุกต์ใช้มนุษยศาสตร์ สังคมศาสตร์ และศิลปกรรมศาสตร์เพื่อส่งเสริมคุณค่าและความงอกงามของศิลปะและวัฒนธรรมให้เป็นทุนสำคัญในการพัฒนาประเทศให้เป็นอารยะอย่างยั่งยืนและปรับตัวได้ทันต่อพลวัตการเปลี่ยนแปลง

**แผนงานย่อย :** N34 วิจัยและพัฒนามนุษย์กับความสัมพันธ์ทางสังคมและเทคโนโลยี

**แผนงานย่อยรายประเด็น :** การส่งเสริมการใช้ประโยชน์จากผลงานวิจัย เทคโนโลยีและนวัตกรรมเพื่อพัฒนาคุณภาพชีวิตและสังคม

**ที่มาและความสำคัญ และความสอดคล้องกับแผนด้าน ววน.**

การนำผลงานวิจัยและนวัตกรรมไปใช้ประโยชน์ด้านการพัฒนามนุษย์กับความสัมพันธ์ทางสังคมและเทคโนโลยี เป็นการดำเนินงานโดยนำความพร้อมใช้ขององค์ความรู้ เทคโนโลยี และผลงานวิจัย ขับเคลื่อนสู่การใช้ประโยชน์ เพื่อการพัฒนาคุณภาพชีวิตในชนบทและชุมชนเมือง พัฒนาและยกระดับเศรษฐกิจชุมชน การลดความเหลื่อมล้ำและการพัฒนาคุณภาพชีวิต ด้วยเทคโนโลยีและนวัตกรรม โดยการสร้างกลไกและเครื่องมือในการถ่ายทอด ต่อยอด และขยายผลผลงานวิจัยและนวัตกรรมสู่การใช้ประโยชน์ การพัฒนาชุมชนเข้มแข็ง พึ่งตนเองด้วยวิจัยและนวัตกรรม รวมทั้งเสริมสร้างความมั่นคงของรัฐ ความมั่นคงทางสังคม รวมถึงความมั่นคงเฉพาะพื้นที่ตลอดจนเพื่อนำการวิจัยมาใช้ให้เกิดประโยชน์อย่างแท้จริงในการปฏิบัติและการถ่ายทอดสู่ศูนย์เรียนรู้วิสาหกิจชุมชน และพื้นที่ชุมชนเป้าหมาย สามารถสร้างรายได้และพัฒนาคุณภาพชีวิตให้กับประชาชน/ชุมชนเป้าหมายโดยการผลักดันงานวิจัยและนวัตกรรมสู่การใช้ประโยชน์อย่างเป็นรูปธรรม

สำนักงานการวิจัยแห่งชาติ (วช.) ซึ่งมีบทบาทและหน้าที่ในสนับสนุนทุนวิจัย และส่งเสริมการวิจัยและนวัตกรรมของประเทศ ได้มีการสนับสนุนทุนวิจัยและนวัตกรรมอย่างต่อเนื่อง โดยสร้างเทคโนโลยี นวัตกรรมผลิตภัณฑ์ ต้นแบบ กลไก ตลาดวิจัย และเครื่องมือในการถ่ายทอด ต่อยอด และขยายผลผลงานวิจัยและนวัตกรรมสู่การใช้ประโยชน์ ทั้งนี้จากผลงานวิจัยดังกล่าว พบว่า หลายโครงการมีความต้องการใช้ประโยชน์จากพื้นที่และกลุ่มเป้าหมายต่างๆ และมีความพร้อมของผลงานที่จะนำไปขับเคลื่อนสู่การใช้ประโยชน์ โดยมีกลุ่มเป้าหมายที่มีความพร้อมและศักยภาพที่ชัดเจนในการรับการถ่ายทอดเทคโนโลยี สามารถการต่อยอดและส่งเสริมการใช้ประโยชน์ผลงานวิจัยและนวัตกรรม เพื่อพัฒนาและประยุกต์ใช้มนุษยศาสตร์ สังคมศาสตร์ และศิลปกรรมศาสตร์เพื่อส่งเสริมคุณค่าและความงอกงามของศิลปะและวัฒนธรรมให้เป็นทุนสำคัญในการพัฒนาประเทศให้เป็นอารยะอย่างยั่งยืนและปรับตัวได้ทันต่อพลวัตการเปลี่ยนแปลง และสนับสนุนวิจัยและพัฒนามนุษย์กับความสัมพันธ์ทางสังคมและเทคโนโลยี

**เป้าหมาย**

1. เพื่อส่งเสริมและสนับสนุนให้เกิดการนำองค์ความรู้จากการวิจัย เทคโนโลยีและนวัตกรรม จากแผนงานวิจัยด้านสังคมศาสตร์ มนุษยศาสตร์ และศิลปกรรมศาสตร์ ไปใช้ประโยชน์อย่างเป็นรูปธรรม

2. เพื่อการต่อยอดและยกระดับ รวมทั้งถ่ายทอดขยายผลองค์ความรู้ เทคโนโลยีและนวัตกรรมด้านการวิจัยเพื่อใช้ประโยชน์ในพื้นที่ต้นแบบ ที่ก่อให้เกิดคุณประโยชน์ตลอดห่วงโซ่การผลิต สามารถสร้างรายได้ ลดต้นทุน หรือพัฒนาชุมชน สังคม หรือพัฒนาไปสู่เชิงพาณิชย์หรืออุตสาหกรรมได้

3. เพื่อสร้างเครือข่ายและส่งเสริมการบูรณาการการทำงานระหว่างชุมชนและหน่วยงานที่เกี่ยวข้อง เพื่อขับเคลื่อนชุมชนให้เป็นไปในทิศทางเดียวกัน

**ผลผลิต**

1. ต้นแบบผลิตภัณฑ์ที่เป็นอัตลักษณ์เฉพาะถิ่นที่ได้รับการพัฒนาต่อยอด
2. ได้แนวทางการส่งเสริมหรือสนับสนุนการนำองค์ความรู้จากการวิจัยทางด้านสังคมศาสตร์ฯ สู่การใช้ประโยชน์อย่างเป็นรูปธรรม
3. เกิดเครือข่ายความร่วมมือแบบบูรณาการและผู้สืบสานถ่ายทอด และ/หรือนำ ผลงานวิจัย องค์ความรู้ เทคโนโลยี และนวัตกรรม ด้านมนุษยศาสตร์ สังคมศาสตร์และศิลปกรรมศาสตร์ ไปใช้ประโยชน์ สำหรับเศรษฐกิจสร้างสรรค์ การส่งเสริมคุณค่าความงอกงามของศิลปวัฒนธรรม และการปรับตัวได้ทันต่อพลวัตการเปลี่ยนแปลงของสังคม
4. ได้ฐานข้อมูลเพื่อช่วยในการเชื่อมโยงการท่องเที่ยวโดยชุมชน กับผลิตภัณฑ์ที่เป็นอัตลักษณ์พื้นถิ่น

**กรอบการวิจัยและนวัตกรรม**

* 1. การประยุกต์ใช้เทคโนโลยีและนวัตกรรม ไปใช้ประโยชน์เพื่อให้เกิดสำหรับเศรษฐกิจสร้างสรรค์   
     การส่งเสริมคุณค่าความงอกงามของศิลปวัฒนธรรม
  2. **การถ่ายทอดและการส่งต่อวัฒนธรรม**ที่เป็นวิถีชีวิต และเป็นมรดกทางสังคม (Social Heritage) เพื่อให้เกิดการใช้ประโยชน์ในพื้นที่ได้อย่างยั่งยืน ที่เกิดจากการพัฒนาต่อยอดจากผลงานวิจัย องค์ความรู้ เทคโนโลยี และนวัตกรรม ด้านมนุษยศาสตร์ สังคมศาสตร์และศิลปกรรมศาสตร์
  3. การจัดทำฐานข้อมูลเพื่อรวบรวมผลิตภัณฑ์ที่เป็นอัตลักษณ์ หรือศิลปกรรมในพื้นที่เป้าหมาย เพื่อเชื่อมโยงหรือส่งเสริมการท่องเที่ยวเชิงพื้นที่โดยชุมชน ที่เกิดจากการพัฒนาต่อยอดจากผลงานวิจัย องค์ความรู้ เทคโนโลยี และนวัตกรรม ด้านมนุษยศาสตร์ สังคมศาสตร์และศิลปกรรมศาสตร์
  4. การขับเคลื่อนการพัฒนาด้วยข้อมูลและความรู้ที่เกิดจากการวิจัยและนวัตกรรม ด้านสังคมศาสตร์ มนุษยศาสตร์ และศิลปกรรมศาสตร์ เพื่อการใช้งานในระดับชุมชนและจังหวัด

**ประเด็นมุ่งเน้น**

1. การขยายพื้นที่ให้เกิดชุมชนเข้มแข็งที่มีการจัดการท่องเที่ยวโดยชุมชนสังคม
2. การสร้างโอกาสการกระจายรายได้ สะท้อนอัตลักษณ์/ วัฒนธรรม/ภูมิปัญญาส่งออกคุณค่าของชุมชนไปสู่ภายนอกและเกิดเศรษฐกิจสร้างสรรค์
3. การพัฒนา platform เพื่อสร้างองค์ความรู้ด้านการท่องเที่ยวและสินค้าเพื่อการท่องเที่ยวเชิงสร้างสรรค์ภายใต้ภาคีเครือข่ายความร่วมมือของผู้ที่มีส่วนเกี่ยวข้องในการดำเนินงานโครงการวิจัยสู่ผู้ประกอบการธุรกิจเพื่อสังคมทางการท่องเที่ยวโดยชุมชนสู่นวัตกรรมการสื่อสารการท่องเที่ยวในรูปแบบดิจิทัล
4. การเชื่อมต่อเครือข่ายงานเทคโนโลยีนวัตกรรมด้านการท่องเที่ยวโดยชุมชนเป็นแบบฐานข้อมูลกลางที่ทุกภาคส่วนสามารถเข้าถึง และใช้ประโยชน์ได้
5. การสร้างความสัมพันธ์ทางธุรกิจให้กับชุมชน ผู้ประกอบการ และนักท่องเที่ยว
6. การทำการตลาดและประชาสัมพันธ์ข้อมูลการท่องเที่ยวโดยชุมชนในระดับนานาชาติ